Úradný vestník C 374 , 29/12/2001 S. 0001 - 0006



Rozhodnutie Úradu o prístupe verejnosti k dokumentom Európskeho parlamentu (2001/C 374/01) ÚRAD, so zreteľom na článok 255 ods. 2 a 3 Zmluvy o založení Európskeho spoločenstva, so zreteľom na nariadenie (ES) č. 1049/2001 Európskeho parlamentu a Rady z 30. mája 2001 o prístupe verejnosti k dokumentom Európskeho parlamentu, Rady a Komisie, a najmä na článok 11, 12 a 18 nariadenia, so zreteľom na článok 22 ods. 2, 171 ods. 1 a 172 a prílohu VII rokovacieho poriadku Európskeho parlamentu, keďže všeobecné zásady týkajúce sa prístupu k dokumentom boli v súlade s článkom 255 ods. 2 Zmluvy o založení ES stanovené v nariadení (ES) č. 1049/2001, keďže Európsky parlament na základe rozhodnutia z 13. novembra 2001 prispôsobil svoj rokovací poriadok v súlade s článkom 255 ods. 3 Zmluvy o ES a článkom 18 ods. 1 nariadeniu (ES) č. 1049/2001, keďže podľa článku 172 ods. 2, 3 a 4 rokovacieho poriadku Európskeho parlamentu má za úlohu vydať ustanovenia o zriadení registra dokumentov, stanoviť možnosti prístupu k dokumentom a zriadiť inštitúcie, ktoré sú príslušné na spracovávanie týchto dokumentov, keďže rozhodnutia úradu z 10. júla 1977 o prístupe verejnosti k dokumentom Európskeho parlamentu a zo 17. apríla 1998 o poplatkoch za poskytnutie dokumentov boli na základe vyššie uvedeného rozhodnutia Európskeho parlamentu z 13. novembra 2001 zrušené, keďže opatrenia súvisiace s poplatkami za poskytnutie dokumentov musia byť prispôsobené ustanoveniam článku 10 nariadenia (ES) č. 1049/2001 s cieľom určiť, aké dodatočné náklady musí žiadateľ uhradiť za vydanie veľmi rozsiahlych dokumentov, keďže opatrenia týkajúce sa registra dokumentov Európskeho parlamentu by mali byť zhrnuté v jednom rozhodnutí, aby bola zvýšená transparentnosť pre občanov, ROZHODOL TAKTO: HLAVA I REGISTER ODKAZOV Článok 1 Vytvorenie 1. V súlade s ustanoveniami článku 11 ods. 2 nariadenia (ES) č. 1049/2001 a článku 172 ods. 3 rokovacieho poriadku bude zriadený register odkazov v rámci Európskeho parlamentu. 2. Takto zriadený register odkazov bude obsahovať odkazy na dokumenty, ktoré odo dňa uplatňovania nariadenia (ES) č. 1049/2001 (od 3. decembra 2001) Európsky parlament vytvoril alebo ktoré mu boli doručené. 3. Tieto odkazy tvoria "identifikačný preukaz dokumentov", ktorý obsahuje nielen údaje požadované podľa článku 11 ods. 2 nariadenia (ES) č. 1049/2001, ale, ak je to možné, aj údaje, ktoré umožňujú identifikovať pôvodcu jednotlivého dokumentu, dostupné jazyky, štatút dokumentu, kategóriu dokumentu a miesto, na ktorom je dokument uchovávaný. Článok 2 Ciele Register odkazov je štruktúrovaný tak, aby umožňoval: - využívanie jednotného systému odkazov, - priamy prístup k dokumentom, najmä legislatívnym dokumentom, v elektronickej forme, - identifikáciu dokumentov, ktoré nie sú prístupné elektronicky, - vyhľadávanie dokumentov, ktoré nie sú žiadateľom dostatočne identifikované, - identifikáciu dokumentov, pri ktorých prístup verejnosti podlieha obmedzeniam uvedeným v článkoch 4 a 9 nariadenia (ES) č. 1049/2001, - registráciu dôverných dokumentov v súlade s obmedzeniami uvedenými v článku 9 vyššie uvedeného nariadenia, Článok 3 Prevádzkovanie registra Služobný útvar zodpovedný za spravovanie registra bude plniť nasledovné úlohy: - monitorovanie registrácie dokumentov, ktoré Európsky parlament vytvoril alebo ktoré mu boli doručené, - preberanie žiadostí o prístup v písomnej alebo elektronickej forme a vedenie prehľadov s cieľom dodržiavania lehoty 15 pracovných dní, ktorá platí pre zasielanie odpovedí na žiadosti, - vydanie potvrdení o prijatí žiadosti, - podpora žiadateľov s ohľadom na upresnenie obsahu žiadostí, - uľahčenie prístupu žiadateľov k dokumentom, ktoré už boli zverejnené, - poskytnutie žiadosti o prístup zodpovednému útvaru alebo oprávnenej osoby, ak sa žiadosť dotýka dokumentu, ktorý nie je súčasťou registra alebo dokumentu, na ktorý sa vzťahujú obmedzenia uvedené v článkoch 4 a 9 nariadenia (ES) č. 1049/2001, - konzultácie so žiadateľmi v prípade, že sa žiadosti dotýkajú veľmi dlhých alebo komplexných dokumentov. Článok 4 Registrácia dokumentov 1. Každý dokument vytvorený Európskym parlamentom sa bezodkladne zaznamená v registri odkazov. Generálny tajomník prijme interné vykonávacie opatrenia, ktoré bude nevyhnutné na zabezpečenie registrácie všetkých dokumentov, ktoré Európsky parlament vytvorí. 2. V tejto súvislosti sa dokumenty Európskeho parlamentu podľa článku 172 ods. 2 rokovacieho poriadku Európskeho parlamentu zaznamenávajú do registra odkazov na zodpovednosť inštitúcie alebo orgánu, ktorý je pôvodcom dokumentu. 3. Dokumenty vyhotovené v rámci legislatívnych postupov alebo v rámci činnosti parlamentu sa zaznamenávajú do registra po ich predložení alebo uverejnení. 4. Ostatné dokumenty patriace do oblasti pôsobnosti administratívnej služby generálneho sekretariátu Európskeho parlamentu, sa, ak je to možné, zaznamenávajú do registra odkazov po povolení zo strany útvaru, ktorý je pôvodcom dokumentu. 5. Každý dokument, ktorý dostane Európsky parlament od tretej osoby v zmysle článku 3 nariadenia (ES) č. 1049/2001, sa prostredníctvom oficiálnej poštovej služby zašle do registra odkazov, kde sa zaznamená, ak nejde o citlivý dokument v zmysle článku 9 vyššie uvedeného nariadenia, pri ktorom musia byť dodržané obmedzenia uvedené v tomto článku. Článok 5 Priamo prístupné dokumenty 1. Všetky dokumenty, ktoré Európsky parlament vypracuje alebo obdrží v rámci legislatívneho procesu, musia byť prístupné pre občanov v elektronickej forme, s výhradou obmedzení uvedených v článkoch 4 a 9 nariadenia (ES) č. 1049/2001. 2. V tejto súvislosti Európsky parlament sprístupní prostredníctvom registra všetky legislatívne dokumenty, aby mali občania prístup k úplným zneniam dokumentov. 3. Európsky parlament sprístupní tento register elektronicky na internetovej stránke "Europarl" a občanom poskytne on-line podporu pri podávaní žiadostí o prístup k dokumentom. 4. Ostatné dokumenty, najmä dokumenty súvisiace s vypracovaním politiky alebo stratégie, budú v najväčšom možnom rozsahu priamo prístupné. 5. Kategórie dokumentov, ktoré sú priamo prístupné, sú uvedené na zozname, ktorý vypracuje Európsky parlament a ktorý pripojí k svojmu rokovaciemu poriadku. Dokumenty, ktoré nie sú uvedené na tomto zozname, sú prístupné na základe písomnej žiadosti. Článok 6 Dokumenty prístupné na základe žiadosti 1. Všetky dokumenty, ktoré Európsky parlament vypracuje alebo obdrží mimo legislatívneho procesu, budú prostredníctvom registra, ak je to možné, priamo prístupné pre občanov, s výhradou obmedzení uvedených v článkoch 4 a 9 nariadenia (ES) č. 1049/2001. 2. Ak zaznamenanie dokumentu v registri odkazov nepovoľuje priamy prístup k plnému zneniu, z dôvodu, že dokument nie je k dispozícii v elektronickej forme alebo v dôsledku obmedzení uvedených v článkoch 4 a 9 nariadenia (ES) č. 1049/2001, je možné podať žiadosť o prístup k dokumentu, a to písomne alebo pomocou elektronického formulára, ktorý je k dispozícii na internetovej stránke "Europarl". Európsky parlament umožní prístup k dokumentu alebo písomne uvedie dôvody pre úplné alebo čiastočné zamietnutie prístupu. 3. Dokumenty, ktoré Európsky parlament vyhotoví alebo obdrží pred platnosťou nariadenia (ES) č. 1049/2001, a ktoré preto nie sú k dispozícii v registri odkazov, sú prístupné na základe písomnej žiadosti, s výhradou obmedzení uvedených v článkoch 4 a 9 vyššie uvedeného nariadenia. Článok 7 Uchovávanie dokumentov 1. Všetky dokumenty sa uchovávajú v archívoch databanky registra. Táto databáza, ktorá obsahuje všetky dokumenty vyhotovené Európskym parlamentom, poskytne kópie dát a dokumentov historickým archívom Európskeho parlamentu (ARCDOC). 2. V prípade, že databanka, ktorá sa má používať na archiváciu dokumentov zaznamenaných v registri, ešte nie je pripravená na prevádzku, použije príslušný útvar zodpovedný za vedenie registra existujúce systémy a databázy Európskeho parlamentu a obmedzí sa na vytvorenie spojení s týmito systémami, aby bolo možné vybrať potrebné údaje a sprístupniť úplne znenia dokumentov. HLAVA II PÔVODNÉ ŽIADOSTI Článok 8 Podávanie pôvodných žiadostí 1. Žiadosti o prístup k dokumentom Európskeho parlamentu sa podávajú písomne alebo elektronicky v niektorom z jazykov uvedených v článku 314 Zmluvy o založení ES. 2. Žiadosti musia byť dostatočne presné a musia obsahovať informácie, ktoré umožnia identifikáciu požadovaného dokumentu alebo dokumentov a názov a adresu žiadateľa. 3. Ak nie je žiadosť dostatočne presné, Európsky parlament vyzve žiadateľa na jej doplnenie a podporí žiadateľa pri tomto úkone. 4. Žiadateľ nie je povinný uviesť dôvody pre podanie žiadosti. Článok 9 Spracovávanie písomných žiadostí 1. Žiadosti o prístup k dokumentu, ktorý sa nachádza v Európskom parlamente, sa v deň ich registrácie prostredníctvom oficiálnej poštovej služby zasielajú na útvar zodpovedný za vedenie registra odkazov, ktorý musí potvrdiť prijatie žiadosti, sformulovať odpoveď a dokument sprístupniť v predpísanej lehote. 2. Ak sa žiadosť dotýka dokumentu, ktorý vyhotovil Európsky parlament a na ktorý sa vzťahuje niektorá z výnimiek uvedených v článku 4 nariadenia (ES) č. 1049/2001, obráti sa útvar zodpovedný za vedenie registra na útvar alebo orgán, ktorý dokument vyhotovil a ktorý v lehote piatich pracovných dní predloží návrh na ďalšie spracovanie žiadosti. 3. V prípade pochybností ohľadne poskytnutia dokumentov, ktoré pochádzajú od tretích osôb, sa Európsky parlament s týmito osobami poradí a poskytne im päť pracovných dní na sformulovanie odpovede, na základe čoho sa stanoví, či sa uplatní niektorá z výnimiek uvedených v článkoch 4 alebo 9 nariadenia (ES) č. 1049/2001. 4. Ak sa žiadosť predložená Európskemu parlamentu vzťahuje na dokument, ktorý ešte nebol uverejnený pôvodcom, Európsky parlament poskytne orgánu, ktorý je zodpovedný za dokument, lehotu piatich pracovných dní na oznámenie prípadných výhrad voči sprístupneniu dokumentu. 5. Ak nebude odpoveď oznámená do piatich pracovných dní, Európsky parlament bude pokračovať v konaní. Článok 10 Spracovávanie žiadostí v elektronickej forme 1. Všetky žiadosti podané v elektronickej forme sa zasielajú na adresu uvedenú na internetovej stránke Európskeho parlamentu, pričom sa v najväčšej možnej miere musí využiť elektronický formulár a systém on-line podpory zriadený s cieľom elektronického zasielania žiadostí. 2. Žiadosti zaslané elektronicky na internetovú stránku Európskeho parlamentu (Europarl) sa automaticky zasielajú do útvaru zodpovedného za vedenie registra odkazov s cieľom registrácie a ďalšieho spracovania žiadosti. 3. Žiadosti podané elektronicky, ktoré obsahujú všetky nevyhnutné informácie uvedené v článku 8 tohto rozhodnutia, automaticky vyvolajú zaslanie potvrdenia o prijatí žiadateľovi. 4. Postup uvedený v článkoch 9 ods. 2 tohto rozhodnutia o spracovaní pôvodných žiadostí podaných písomne sa takisto vzťahuje na žiadosti podané v elektronickej forme. Článok 11 Lehota na doručenie odpovede 1. V lehote pätnástich pracovných dní od registrácie žiadosti útvar zodpovedný za vedenie registra umožní prístup k požadovanému dokumentu a poskytne tento dokument v uvedenej lehote. 2. V prípade, že Európsky parlament nie je schopný umožniť prístup k požadovanému dokumentu, písomne oznámi žiadateľovi dôvody pre úplné alebo čiastočné zamietnutie ako aj informuje žiadateľa o jeho práve na podanie potvrdzujúcej žiadosti. 3. V tomto prípade môže žiadateľ v lehote pätnástich pracovných dní od doručenia odpovede podať potvrdzujúcu žiadosť. 4. Vo výnimočných prípadoch, ak sa napríklad žiadosť dotýka veľmi dlhého dokumentu alebo veľkého počtu dokumentov, môže byť lehota uvedená v ods. 1 tohto článku predĺžená o pätnásť pracovných dní, ak bol žiadateľ o tom vopred informovaný a ak mu boli oznámené podrobné dôvody. 5. V prípade, že Európsky parlament neodpovie v predpísanej lehote, má žiadateľ právo podať potvrdzujúcu žiadosť. 6. Lehota pätnástich pracovných dní uvedená v článku 7 nariadenia (ES) č. 1049/2001 začína plynúť odo dňa registrácie pôvodnej žiadosti. Článok 12 Príslušný orgán 1. Pôvodné žiadosti zaslané Európskemu parlamentu spracováva ďalej generálny tajomník na zodpovednosť predsedu a podpredsedu zodpovedného za spracovávanie žiadostí o prístup k dokumentom podľa článku 172 ods. 6 rokovacieho poriadku Európskeho parlamentu. 2. Pozitívne odpovede na pôvodné žiadosti zasiela generálny tajomník alebo ním splnomocnená osoba žiadateľovi. 3. O zamietnutí pôvodnej žiadosti (spolu s uvedením dôvodov) rozhoduje generálny tajomník na základe návrhu útvaru alebo orgánu, ktorý je pôvodcom dokumentu. Každá zamietnutá žiadosť sa pre informáciu zasiela aj na prezídium Európskeho parlamentu. 4. Generálny tajomník môže žiadosť kedykoľvek predložiť aj právnemu oddeleniu a/alebo úradníkovi zodpovednému za ochranu údajov. HLAVA III POTVRDZUJÚCE ŽIADOSTI Článok 13 Podávanie potvrdzujúcich žiadostí 1. Potvrdzujúce žiadosti sa zasielajú do Európskeho parlamentu v písomnej alebo elektronickej forme do 15 pracovných dní od doručenia odpovede o úplnom alebo čiastočnom zamietnutí prístup k požadovanému dokumentu, alebo v prípade, že nebola doručená odpoveď na podanú pôvodnú žiadosť. 2. Potvrdzujúce žiadosti musia byť formulované podľa formálnych požiadaviek uvedených v článku 8 tohto rozhodnutia. Článok 14 Spracovávanie potvrdzujúcich žiadostí 1. Potvrdzujúce žiadosti sa zaznamenávajú podľa ustanovení článku 9 ods. 1 a článku 10 ods. 2 tohto rozhodnutia, ktoré sú platné pre žiadosti podané v písomnej alebo elektronickej forme. 2. Register odkaz zašle žiadateľovi potvrdenie o prijatí žiadosti a spustí postupy uvedené v článkoch 9 a 10 tohto rozhodnutia s cieľom pripraviť odpoveď Európskeho parlamentu. 3. Do pätnástich dní od registrácie žiadosti Európsky parlament buď umožní prístup k dokumentu alebo oznámi žiadateľovi dôvody pre úplne alebo čiastočné zamietnutie prístupu. 4. Vo výnimočných prípadoch, ak sa napríklad žiadosť dotýka veľmi dlhého dokumentu alebo veľkého počtu dokumentov, môže byť lehota uvedená v predchádzajúcom odseku predĺžená o pätnásť pracovných dní, ak bol žiadateľ o tom vopred informovaný a ak mu boli oznámené podrobné dôvody. Článok 15 Príslušný orgán 1. Za zaslanie odpovede na potvrdzujúcu žiadosť je zodpovedný úrad Európskeho parlamentu. 2. Na návrh generálneho tajomníka predloží viceprezident zodpovedný za riadenie spracovávania žiadostí o prístup k dokumentom úradu návrh uznesenia. 3. V tejto súvislosti generálny tajomník predloží žiadosť právnemu oddeleniu a/alebo úradníkovi zodpovednému za ochranu údajov, ktorý poskytne svoje stanovisko do troch pracovných dní. 4. S cieľom dodržať lehotu pätnástich pracovných dní uvedenú v článku 8 nariadenia (ES) č. 1049/2001 môže úrad presunúť rozhodnutie o potvrdzujúcej žiadosti viceprezidentovi zodpovednému za riadenie spracovávania žiadostí o prístup k dokumentom. Článok 16 Opravné prostriedky 1. Ak Európsky parlament úplne alebo čiastočne zamietne prístup k dokumentu, oznámi žiadateľovi aj opravné prostriedky, ktoré má k dispozícii, t. j. podanie žaloby na inštitúciu a/alebo podanie sťažnosti ochrancovi ľudských práv podľa článku 230 a 195 Zmluvy o ES. 2. V prípade, že príslušný orgán nezašle odpoveď v predpísanej lehote, považuje sa to za zamietnutie, na základe čoho môže žiadateľ podľa ustanovení predchádzajúceho odseku podať žalobu alebo sťažnosť. HLAVA IV REGISTRÁCIA A PRÍSTUP K CITLIVÝM DOKUMENTOM Článok 17 Registrácia 1. Registrácia dokumentov, ktoré inštitúcie, orgán, členské krajiny, tretie krajiny alebo medzinárodné organizácie označili za tajné v zmysle článku 9 nariadenia (ES) č. 1049/2001, podlieha predchádzajúcemu súhlasu pôvodcu. 2. V tejto súvislosti pôvodca tajného dokumentu doručí tento dokument vhodným spôsobom predsedovi Európskeho parlamentu tak, aby bola zaručená dôvernosť obsahu. 3. Pri zasielaní citlivého dokumentu musí byť k tomuto dokumentu v súvislosti s povolením registrácie a poskytnutia priložené aj stanovisko pôvodcu. 4. Ak bude pôvodca súhlasiť s tým, aby bol tento dokument zaznamenaný do registra odkazov Európskeho parlamentu, rozhodne prezident o tom, aké odkazy budú zapísané do registra. Prezident bude túto otázku konzultovať s viceprezidentom zodpovedným za riadenie spracovávania žiadostí o prístup k dokumentom, generálnym tajomníkom alebo, ak to bude vhodné, aj s predsedom príslušného výboru. 5. Dokument vyhotovený Európskym parlamentom, ktorý sa vzťahuje na citlivý dokument v zmysle článku 9 nariadenia (ES) č. 1049/2001, bude zaregistrovaný a poskytnutý len so súhlasom prezidenta. Odkazy na tento dokument budú vyhotovené za tých istých podmienok, aké sú uvedené v predchádzajúcom odseku. 6. V prípade, že niektorá z inštitúcií má pochybnosti o dôvernom charaktere dokumentov, ktoré Európsky parlament prijal, bude táto vec postúpená medzirezortnému výboru zriadenému podľa článku 15 ods. 2 nariadenia (ES) č. 1049/2001. Článok 18 Spracovávanie žiadostí o prístup k dokumentom 1. Žiadosti o prístup k citlivým dokumentom v zmysle článku 9 nariadenia (ES) č. 1049/2001 predložené v písomnej alebo elektronickej forme sa zaznamenávajú do registra v súlade s ustanoveniami článku 9 ods. 1 alebo článku 10 ods. 2 tohto rozhodnutia. 2. Generálny tajomník zasiela žiadosti o prístup k citlivým dokumentom prezidentovi. Za zaslanie odpovede na žiadosti – pôvodné alebo potvrdzujúce – zodpovedá prezídium, ktoré môže túto úlohu preniesť na prezidenta podľa článku 22 ods. 10 rokovacieho poriadku Európskeho parlamentu. V tomto prípade bude prezident túto otázku konzultovať s viceprezidentom zodpovedným za riadenie spracovávania žiadostí o prístup k dokumentom, generálnym tajomníkom alebo, ak to bude vhodné, aj s predsedom príslušného výboru. 3. Lehota pätnástich pracovných dní uvedená v článku 7 a 8 nariadenia (ES) č. 1049/2001 začína plynúť odo dňa registrácie pôvodnej alebo potvrdzujúcej žiadosti. Článok 19 Oprávnené osoby Osoby oprávnené zoznamovať sa s citlivými dokumentmi sú: prezident Európskeho parlamentu, viceprezident zodpovedný za riadenie spracovávania žiadostí o prístup k dokumentom, predseda príslušného výboru, generálny tajomník, ak na základe dohôd s inými inštitúciami predpokladá osobitné poverenie. Článok 20 Ochrana citlivých dokumentov 1. Citlivé dokumenty v zmysle článku 9 nariadenia (ES) č. 1049/2001 podliehajú prísnym bezpečnostným pravidlám s cieľom zabezpečiť dôverné zaobchádzanie v rámci Európskeho parlamentu. 2. V tejto súvislosti generálny tajomník predloží návrh pravidiel prezídiu, ktoré bude zohľadňovať kontakty a dohody s Komisiou a Radou. 3. Návrh, ktorý prezídium prijalo, bude predložený na odsúhlasenie plénu, pričom takto schválený text bude priložený k rokovaciemu poriadku Európskeho parlamentu. HLAVA V VYDÁVANIE DOKUMENTOV Článok 21 Vydávanie dokumentov 1. Dokumenty budú vydané vo forme kópie alebo v elektronickej forme, pričom bude úplne zohľadnená požiadavka žiadateľa. 2. Ak bol dokument už vydaný Európskym parlamentom alebo inou inštitúciou a ak je bez problémov dostupný, môže Európsky parlament informovať žiadateľa o tom, ako získať požadovaný dokument. Článok 22 Náklady na odpovede na žiadosti 1. Náklady na vyhotovenie a zaslanie kópií môžu byť vyúčtované žiadateľovi. Tieto náklady nesmú presiahnuť skutočné náklady. 2. Nahliadnutie do dokumentov na mieste, kópie do 20 strán A4 a priamy prístup k dokumentom v elektronickej forme alebo prostredníctvom registra je bezplatné. Článok 23 Žiadosti o sprístupnenie veľmi rozsiahlych dokumentov 1. Za vydanie dokumentov presahujúcich 20 strán A4 bude vyúčtovaný poplatok vo výške 10 EUR plus 0,030 EUR za stranu. 2. Výška tohto poplatku môže byť upravená na základe rozhodnutia prezídia Európskeho parlamentu na návrh generálneho tajomníka. 3. Náklady za poskytnutie dokumentov iným spôsobom stanoví generálny tajomník, tieto náklady však nesmú presahovať skutočné náklady. 4. V prípade opakovaných alebo za sebou nasledujúcich žiadostí, ktoré sa vzťahujú na veľmi rozsiahle dokumenty alebo veľký počet dokumentov, môže Európsky parlament neformálne rokovať so žiadateľom s cieľom nájsť riešenie. 5. Toto rozhodnutie neplatí pre uverejnené dokumenty, ktoré podliehajú vlastným cenovým ustanoveniam. Článok 24 Dodatočné náklady na preklady V prípade, že žiadateľ požaduje preklad dokumentu do iného než dostupného jazyka, použijú sa sadzby Európskeho parlamentu platné pre externé preklady. HLAVA VI UPLATŇOVANIE Článok 25 Uplatňovanie Toto rozhodnutie sa bude uplatňovať bez toho, aby boli dotknuté ustanovenia nariadenia (ES) č. 1049/2001 a rokovacieho poriadku Európskeho parlamentu. Článok 26 Kontrola Toto rozhodnutie bude prehodnotené po dvoch rokoch od uvedenia do platnosti. S týmto cieľom predloží generálny tajomník Európskeho parlamentu správu o uplatňovaní tohto rozhodnutia. Článok 27 Účinnosť Toto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev. Register odkazov vytvorený podľa tohto rozhodnutia vstupuje do platnosti 3. júna 2002. V Bruseli dňa 28. novembra 2001 Za úrad predsedkyňa Nicole Fontaine --------------------------------------------------